KIRJALLINEN KYSYMYS E-3038/02 esittäjä(t): Laura González Álvarez (GUE/NGL) komissiolle. Bernardosin tekoallas (Segovia, Espanja) ja sen ympäristövaikutukset.



Virallinen lehti nro 155 E , 03/07/2003 s. 0075 - 0076



KIRJALLINEN KYSYMYS E-3038/02 esittäjä(t): Laura González Álvarez (GUE/NGL) komissiolle (24. lokakuuta 2002) Aihe: Bernardosin tekoallas (Segovia, Espanja) ja sen ympäristövaikutukset Bernardosin tekoallashanke on jätetty pois Espanjan kansallisten vesivarojen hallintasuunnitelmasta kielteisten seuraustensa, merkittävien ympäristövaikutustensa ja yleisen hyödyttömyytensä takia. Kaikesta huolimatta Duero-joen vesivarojen käyttöä valvova virasto pitää kiinni tekoaltaan rakentamishankkeesta. Toteutuessaan tekoallas peittäisi alleen 3 857 hehtaaria ekologisesti arvokasta maata, johon kuuluu satoja hehtaareja hyvin säilynyttä mäntymetsää ja arvokasta saarnimetsää. Tekoaltaan rakentamisen myötä katoaisi seudun erityisen monimuotoinen eläimistö suojeltuine eläinlajeineen, joihin kuuluvat ilves, susi, saukko, mustahaikara sekä lukuisat petolinnut. Veden alle peittyisivät myös Los Casaresin roomalaisen kylän arkeologiset kaivaukset ja El Oteron paleontologinen löytö La Armuñan kunnan alueella. On muistettava, että tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1), sellaisena kuin se on muutettuna direktiivillä 97/11/EY(2), 2 artiklassa säädetään, että ennen luvan myöntämistä hankkeet on arvioitava etenkin laatunsa, kokonsa tai sijaintinsa vuoksi. Jos otetaan huomioon rakennushankkeen vaikutukset alueen moniin luonnonvaraisiin lintuihin ja suojeltuihin eläinlajeihin, missä määrin voidaan soveltaa direktiivejä 79/409/ETY(3) luonnonvaraisten lintujen suojelusta ja 92/43/ETY(4) luontotyyppien sekä luonnonvaraisten eläimistön ja kasviston suojelusta? Mitä komissio aikoo tehdä, jotta taattaisiin yhteisön oikeuden ja erityisesti direktiivin 97/11/ETY noudattaminen tässä tapauksessa? Voiko komissio ilmoittaa, onko Espanjan hallitus anonut yhteisön rakennerahastoista tukea tähän hankkeeseen? (1) EYVL L 175, 5.7.1985, s. 40. (2) EYVL L 73, 14.3.1997, s. 5. (3) EYVL L 103, 25.4.1979, s. 1. (4) EYVL L 206, 22.7.1992, s. 7. Margot Wallströmin komission puolesta antama vastaus (7. tammikuuta 2003) Komissio on tietoinen parlamentin jäsenen esille tuomista Bernardosin tekoaltaan rakentamishanketta koskevista seikoista. Komissio on hiljattain saanut samaa aihetta käsittelevän valituksenkin, joka on rekisteröity ja jota tutkitaan parhaillaan kyseisen paikan merkityksen ja tapauksessa sovellettavan lainsäädännön tarkistamiseksi. Jos hankkeella epäillään olevan huomattavia vaikutuksia Natura 2000 -alueeseen, sen vaikutuksista on tehtävä asianmukainen arviointi luontotyyppidirektiivin(1) 6 artiklan vaatimusten mukaisesti. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua direktiiviä 85/337/ETY, sellaisena kuin se on muutettuna direktiivillä 97/11/EY, voitaisiin soveltaa tähän tapaukseen, sillä parlamentin jäsenen esille tuoma hanke voisi kuulua liitteen I (kohta 15) tai liitteen II (kohta 10 g) soveltamisalaan riippuen varastoitavan veden määrästä. Konkreettista hanketta koskevien yksityiskohtien puuttuessa ei tässä vaiheessa voida määritellä täsmällisesti, kumman direktiivin liitteen soveltamisalaan hanke kuuluu. Direktiivin 2 artiklassa säädetään joka tapauksessa, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Liitteessä II lueteltujen hankkeiden osalta jäsenvaltiot voivat määritellä tapauskohtaisen selvityksen tai kyseisen jäsenvaltion vahvistamien raja-arvojen tai valintaperusteiden perusteella, arvioidaanko hanke 510 artiklan mukaisesti. Jäsenvaltion on tutkiessaan hankkeita tapauskohtaisesti tai vahvistaessaan raja-arvoja tai valintaperusteita otettava huomioon liitteessä III vahvistetut olennaiset arviointiperusteet. Toimivaltaisten viranomaisten tekemä päätös on asetettava kansalaisten saataville. Direktiiviä 85/337/ETY on muutettu direktiivillä 97/11/EY, mutta direktiivin 97/11/EY 3 artiklan 2 kohdassa säädetään, että jos lupahakemus jätetään ennen 14 päivää maaliskuuta 1999, sovelletaan edelleen direktiivin 85/337/ETY vielä muuttamattomia säännöksiä. Komissio ei perussopimusten valvojana epäröi ryhtyä tarvittaviin toimenpiteisiin yhteisön oikeuden noudattamisen varmistamiseksi. Komissiolle ei asetuksen (EY) N:o 1260/99(2) mukaisen ohjelmien hajautetun täytäntöönpanon puitteissa etukäteen ilmoiteta hankkeista, jotka hallintoviranomaiset ovat valinneet yhteisön rahoituksen saajiksi. Komissio ottaa virallisesti yhteyttä jäsenvaltioon saadakseen parlamentin jäsenen pyytämät tiedot ja toimittaa tiedot hänelle heti saatuaan ne. (1) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta. (2) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 26.6.1999.